– Det er en ansatt som har laget et dokument som vi behandler som en varslingssak, sier politimester Kaare Songstad i Vest politidistrikt til Bergens Tidende (krever abonnement)

Avisen forteller i dag at en varsler mener at politiet ikke bruker nok ressurser på å bekjempe narkotikakriminalitet. BT skriver at flere ansatte i politiet mener at det burde gjøres mer for å avdekke alvorlig narkotikakriminalitet. Saken føyer seg inn i en lang rekke varsler fra politiet i Hordaland. Den mest kjente, og utgangspunktet for flere av de andre varslene, er Robin Schaefer som varslet om mangelfull etterforskning i Monika-saken. Det endte som kjent med at saken ble gjenåpnet, og at Donatas Lukosevicius (34) nylig ble dømt i Nordhordland tingrett.

Det nye varselet har utgangspunkt i en rapport fra en politiansatt som ble sendt i april, og behandlet i et møte i Arbeidsmiljøutvalget på politihuset i juni. Nå har det fått status som varslersak, og skal behandles av en varslergruppe i august, skriver BT.

– Jeg vil kunne si mer om denne saken når vi kommer i gang med den, sier Songstad til BT.